CELEX: 52017PC0756
Language: mt
Date: 2017-12-18
Title: Proposta għal DEĊIŻJONI TA’ IMPLIMENTAZZJONI TAL-KUNSILL dwar is-soġġezzjoni tas-sustanza psikoattiva l-ġdida N-(4-fluorofenil)-2-methil-N-[1-(2-feniletil)piperidin-4-il)propanammid (4-fluoroisobutirilfentanil) għal miżuri ta’ kontroll

IL-KUMMISSJONI EWROPEA
            Brussell, 18.12.2017
            COM(2017) 756 final
            2017/0339(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            dwar is-soġġezzjoni tas-sustanza psikoattiva l-ġdida N-(4-fluorofenil)-2-methil-N-[1-(2-feniletil)piperidin-4-il)propanammid (4-fluoroisobutirilfentanil) għal miżuri ta’ kontroll
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               Id-Deċiżjoni tal-Kunsill 2005/387/ĠAI dwar l-iskambju ta' informazzjoni, il-valutazzjoni tar-riskju u l-kontroll fuq sustanzi psikoattivi ġodda
                  1
                tipprovdi għal proċedura ta' tliet passi li tista' twassal biex sustanza psikoattiva ġdida tiġi sottoposta għal miżuri ta' kontroll fl-Unjoni.
            
            
               Fl-4 ta’ Lulju 2017, ġie ppubblikat rapport konġunt taċ-Ċentru Ewropew għall-Monitoraġġ tad-Droga u d-Dipendenza fuq id-Droga (EMCDDA - European Monitoring Centre for Drugs and Drug Addiction) u tal-Europol, imħejji f'konformità mal-Artikolu 5 tad-Deċiżjoni tal-Kunsill 2005/387/ĠAI. Fil-15 ta’ Settembru 2017, wara t-talba li saret mill-Kummissjoni u minn seba' Stati Membri u skont l-Artikolu 6(1) tad-Deċiżjoni tal-Kunsill imsemmija hawn fuq, il-Kunsill talab li ssir valutazzjoni tar-riskji kkawżati mill-użu, mill-manifattura u mit-traffikar tas-sustanza psikoattiva l-ġdida N-(4-fluorofenil)-2-metil-N-[1-(2-feniletil)piperidin-4-il]propanammid (4-fluoroisobutirilfentanil), l-involviment tal-kriminalità organizzata u l-konsegwenzi possibbli tal-miżuri ta' kontroll introdotti dwar din is-sustanza.
            
            
               Ir-riskji 4-fluoroisobutirilfentanil ġew ivvalutati mill-Kumitat Xjentifiku tal-EMCDDA, f'konformità mad-dispożizzjonijiet tal-Artikolu 6(2), (3) u (4) tad-Deċiżjoni tal-Kunsill. Ir-rapport ta’ valutazzjoni tar-riskji ġie sottomess lill-Kummissjoni u lill-Kunsill fl-14 ta’ Novembru 2017. Ir-riżultati ewlenin tal-valutazzjoni tar-riskju huma dawn li ġejjin:
            
            
               ·4-fluoroisobutirilfentanil hija opjojde sintentiku u hija strutturalment relatata mal-fentanil, sustanza kkontrollata f’livell internazzjonali. Hija wkoll strutturalment relatata mal-aċetilfentanil, l-akriloilfentanil
                  2
                u furanilfentanil
                  3
               .
            
            
               ·4-fluoroisobutirilfentanil ilha disponibbli fl-Unjoni Ewropea mill-inqas minn Awwissu 2016 u ġie sekwestrata f'erba’ Stati Membri. 16-il każ ta' mewt ġew irrapportati minn Stat Membru wieħed fejn l-esponiment għal 4-fluoroisobutirilfentanil ġie kkonfermat. F’mill-inqas 13-il każ ta' mewt il-4-fluoroisobutirilfentanil kienet il-kawża tal-mewt jew x’aktarx li kkontribwixxiet għall-mewt.  
            
            
               Skont l-Artikolu 8(1) tad-Deċiżjoni tal-Kunsill 2005/387/ĠAI, fi żmien sitt ġimgħat mid-data li fiha tirċievi r-rapport dwar il-valutazzjoni tar-riskji, il-Kummissjoni se tippreżenta lill-Kunsill inizjattiva biex is-sustanzi psikoattivi ġodda jiġu soġġetti għal miżuri ta’ kontroll, jew rapport li jispjega l-opinjonijiet tagħha dwar għaliex inizjattiva bħal din ma titqiesx meħtieġa. Skont is-sentenza tal-Qorti tal-Ġustizzja tas-16 ta' April 2015 fil-Kawżi Konġunti C-317/13 u C-679/13 il-Parlament Ewropew għandu jiġi kkonsultat qabel ma att ibbażat fuq l-Artikolu 8(1) tad-Deċiżjoni tal-Kunsill 2005/387/ĠAI jiġi adottat. 
            
            
               Abbażi tas-sejbiet tar-rapport tal-valutazzjoni tar-riskju, il-Kummissjoni tqis li hemm raġunijiet biex is-sustanza tiġi soġġetta għal miżuri ta' kontroll madwar l-Unjoni. Skont ir-rapport ta' valutazzjoni tar-riskju, it-tossiċità akuta tal-4-fluoroisobutirilfentanil tista' tikkawża ħsara kbira għas-saħħa tal-individwi.
            
            
               2.
                     OBJETTIV TAL-PROPOSTA 
            
            
               L-objettiv ta' din il-proposta għal Deċiżjoni ta’ Implimentazzjoni tal-Kunsill huwa li l-Istati Membri jintalbu jissoġġettaw il-4-fluoroisobutirilfentanil għal miżuri ta' kontroll u għal pieni kriminali, kif stipulat mil-leġiżlazzjoni tagħhom bis-saħħa tal-obbligi tagħhom skont il-Konvenzjoni Unika tan-Nazzjonijiet Uniti dwar Drogi Narkotiċi tal-1961 kif emendata mill-Protokoll tal-1972.
            
            
               2017/0339 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               dwar is-soġġezzjoni tas-sustanza psikoattiva l-ġdida N-(4-fluorofenil)-2-methil-N-[1-(2-feniletil)piperidin-4-il)propanammid (4-fluoroisobutirilfentanil) għal miżuri ta’ kontroll
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Deċiżjoni tal-Kunsill 2005/387/ĠAI tal-10 ta' Mejju 2005 dwar l-iskambju ta' informazzjoni, il-valutazzjoni tar-riskju u l-kontroll fuq sustanzi psikoattivi ġodda
                  4
               , u b'mod partikolari l-Artikolu 8(3) tagħha,
            
            
               Wara li kkunsidra l-proposta mill-Kummissjoni Ewropea,
            
         
         
            
               Wara li kkunsidra l-opinjoni tal-Parlament Ewropew
                  5
               , 
            
            
               Billi:
            
            
               (1)Tfassal rapport dwar il-valutazzjoni tar-riskji dwar is-sustanza psikoattiva l-ġdida N-(4-fluorofenil)-2-metil-N-[1-(2-feniletil)piperidin-4-il)propanammid (4-fluoroisobutirilfentanil)b'mod konformi mal-Artikolu 6 tad-Deċiżjoni 2005/387/ĠAI minn sessjoni speċjali tal-Kumitat Xjentifiku estiż taċ-Ċentru Ewropew għall-Monitoraġġ tad-Droga u d-Dipendenza fuq id-Droga (EMCDDA), u sussegwentement intbagħat lill-Kummissjoni u lill-Kunsill fl-14 ta' Novembru 2017.
            
            
               (2)Il-4-fluoroisobutirilfentanil hija opjojde sintetiku u hija strutturalment relatata mal-fentanil, sustanza kkontrollata użata fil-mediċina bħala addittiv għall-anestesija ġenerali waqt il-kirurġija u għall-immaniġġjar tal-uġigħ. Hija wkoll strutturalment relatata mal-aċetilfentanil, l-akriloilfentanil
                  6
                u l-furanilfentanil
                  7
               .
            
            
               (3)4-fluoroisobutirilfentanil ilha disponibbli fl-Unjoni mill-inqas minn Awwissu 2016 u ġiet sekwestrata f'erba’ Stati Membri li rrapportaw 24 sekwestru b’kollox. Id-detezzjoni b’mod ġenerali x’aktarx ma tkunx irrapportata biżżejjed peress li s-sustanza mhijiex skrinjata permezz ta’ rutina. F’ħafna każijiet, is-sustanza ġiet issekwestrata bħala trab, iżda kienet ukoll issekwestrata, sa ċertu punt, f’forma likwida u bħala pilloli. Il-kwantitajiet misjuba huma relattivament żgħar. Madankollu, dawn għandhom jitqiesu fil-kuntest ta’ potenza għolja li hija tipika għall-fentanili.
            
            
               (4)Sittax-il (16) każ ta' mewt ġew irrapportati minn Stat Membru wieħed fejn l-esponiment għal 4-fluoroisobutirilfentanil ġie kkonfermat. F’ħafna każijiet, instabu wkoll drogi oħra mal-4-fluoroisobutirilfentanil. F’mill-inqas 13-il mewta il-4-fluoroisobutirilfentanil kienet il-kawża tal-mewt jew x’aktarx li kkontribwixxiet għall-mewt. L-ebda intossikazzjoni akuta b’espożizzjoni kkonfermata tal-4-fluoroisobutirilfentanil ma ġiet irrapportata. Huwa probabbli li n-nalasson taħdem bħala antidotu kontra l-ivvelenar ikkawżat minn 4-fluoroisobutirilfentanil. Kemm intossikazzjonijiet mhux fatali kif ukoll mwiet x’aktarx li ma jinstabux biżżejjed u huma sottorapportati peress li ma jiġux skrinjati permezz ta’ rutina. L-espożizzjoni aċċidentali għall-4-fluoroisobutirilfentanil tista’ toħloq riskju għall-infurzar tal-liġi, għall-persunal ta’ emerġenza, għall-persunal mediku u tal-laboratorji forensiċi, kif ukoll għal dawk f’kustodja u servizzi postali.
            
            
               (5)Ma hemm ebda informazzjoni dwar l-involviment tal-kriminalità organizzata fil-manifattura, id-distribuzzjoni (it-traffikar) u l-forniment tal-4-fluoroisobutirilfentanil fl-Unjoni. Madankollu, minħabba l-fatt li din ġiet individwata f’kampjuni ta’ eroina l-involviment ta’ kriminalità organizzata ma jistax jiġi eskluż. L-informazzjoni disponibbli tissuġġerixxi li l-4-fluoroisobutirilfentanil hija prodotta minn kumpaniji kimiċi fiċ-Ċina, imma il-kapaċità li jiġu mmanifatturati l-fentanili tista’ teżisti wkoll fi ħdan l-Unjoni.
            
            
               (6)Il-4-fluoroisobutirilfentanil tidher li ilha tinbiegħ onlajn f’ammonti żgħar u ta’ bejgħ bl-ingrossa, bl-iskuża ta’ “kimika għar-riċerka” jew bħala sostitut “legali” għall-oppjojdi illeċiti, fil-forma ta’ trab, likwidu (pereż. fi sprej lest għall-użu) u assorbent. Informazzjoni minn sekwestri tissuġġerixxi li 4-fluoroisobutirilfentanil taf kienet ġiet mibjugħa fuq is-suq illeċitu tal-oppjojdi, fejn tinbiegħ bħala eroina jew instabet f’taħlitiet ma’ oppjojdi oħra bħall-eroina u furanilfentanil, jew tintuża biex issir mediċina falza ta’ analġeżiċi u benżodiażepina mfittxija ħafna. Minħabba dan, l-utenti jistgħu ma jkunux konxji li huma qegħdin jużaw il-fentanil.
            
            
               (7)Jidher li l-4-fluoroisobutirilfentanil ma għandha l-ebda użu mediku għall-bniedem jew użu mediku veterinarju li huwa rikonoxxut fl-Unjoni jew x' imkien ieħor. Ma hemm l-ebda indikazzjoni li l-4-fluoroisobutirilfentanil tista’ tintuża għal xi skop ieħor minbarra bħala standard analitiku ta’ referenza u fir-riċerka xjentifika.
            
            
               (8)Ir-rapport dwar il-valutazzjoni tar-riskju juri li bosta mistoqsijiet relatati mal-4-fluoroisobutirilfentanil li wieħed isaqsi minħabba n-nuqqas ta’ dejta dwar ir-riskji għas-saħħa individwali, ir-riskji għas-saħħa pubblika, u r-riskji soċjali, jistgħu jitwieġbu permezz ta’ iktar riċerka. Madankollu, l-evidenza u l-informazzjoni disponibbli dwar ir-riskji tas-saħħa u soċjali li toħloq din is-sustanza, anki minħabba x-xebħ mal-fentanil, l-akriloilfentanil u l-furanilfentanil, jipprovdu bażi suffiċjenti biex il-4-fluoroisobutirilfentanil tiġi sottoposta għal miżuri ta' kontroll fl-Unjoni kollha.
            
            
               (9)Il-4-fluoroisobutirilfentanil mhijiex elenkata għall-kontroll skont il-Konvenzjoni Unika tan-Nazzjonijiet Uniti tal-1961 dwar id-Drogi Narkotiċi jew skont il-Konvenzjoni tan-Nazzjonijiet Uniti tal-1971 dwar Sustanzi Psikotropiċi. Is-sustanza bħalissa qed tiġi vvalutata mis-sistema tan-Nazzjonijiet Uniti u ġiet analizzata waqt it-39 laqgħa tal-Kumitat tal-Esperti tal-WHO dwar id-Dipendenza mid-Droga (ECDD) li saret mis-6 sal-10 ta’ Novembru 2017 f’Ġinevra. Dan ma jipprekludix li l-Unjoni tieħu deċiżjoni biex tissoġġetta s-sustanza għal miżuri ta’ kontroll.
            
            
               (10)Billi seba’ Stati Membri jikkontrollaw il-4-fluoroisobutirilfentanil fil-leġiżlazzjoni nazzjonali għall-kontroll tad-drogi u ħames Stati Membri jikkontrollaw il-4-fluoroisobutirilfentanil taħt leġiżlazzjoni oħra, li din is-sustanza tkun sottoposta għal miżuri ta' kontroll fl-Unjoni kollha jista' jgħin biex jiġi evitat li jfeġġu ostakli fl-infurzar tal-liġi u l-kooperazzjoni ġudizzjarja transfruntieri, u jgħin fil-protezzjoni mir-riskji li d-disponibbiltà u l-użu tagħha jistgħu joħolqu.
            
            
               (11)Id-Deċiżjoni 2005/387/ĠAI tagħti setgħat ta' implimentazzjoni lill-Kunsill bil-ħsieb li jkun hemm reazzjoni rapida u bbażata fuq kompetenza esperta fil-livell tal-Unjoni fil-każ li jfeġġu sustanzi psikoattivi ġodda individwati u rrapportati mill-Istati Membri, billi tissottoponi dawk is-sustanzi għal miżuri ta' kontroll madwar l-Unjoni kollha. Billi l-kondizzjonijiet u l-proċedura biex jiġi attivat l-eżerċizzju ta' tali setgħat ta' implimentazzjoni ġew issodisfati, jenħtieġ li tiġi adottata deċiżjoni ta' implimentazzjoni sabiex il-4-fluoroisobutirilfentanil titqiegħed taħt kontroll madwar l-Unjoni kollha.
            
            
               (12)Id-Danimarka hija marbuta bid-Deċiżjoni 2005/387/ĠAI u għalhekk qed tieħu sehem fl-adozzjoni u fl-applikazzjoni ta' din id-Deċiżjoni.
            
            
               (13)L-Irlanda hija marbuta bid-Deċiżjoni 2005/387/ĠAI u għalhekk qed tieħu sehem fl-adozzjoni u fl-applikazzjoni ta' din id-Deċiżjoni.
            
            
               (14)Ir-Renju Unit mhuwiex marbut bid-Deċiżjoni 2005/387/ĠAI u għalhekk mhux qed jieħu sehem fl-adozzjoni u fl-applikazzjoni ta' din id-Deċiżjoni u mhuwiex marbut biha jew soġġett għall-applikazzjoni tagħha,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Is-sustanza psikoattiva l-ġdida N-(4-fluorofenil)-2-metil-N-[1-(2-feniletil)piperidin-4-il)propanammid (4-fluoroisobutirilfentanil) għandha tkun suġġetta għal miżuri ta’ kontroll fl-Unjoni kollha.
            
            
               Artikolu 2
            
         
         
            
               Sa [mhux aktar tard minn sena mid-data li fiha tiġi ppubblikata din id-Deċiżjoni], l-Istati Membri jieħdu l-miżuri meħtieġa, skont il-liġi nazzjonali tagħhom, biex is-sustanza psikoattiva l-ġdida msemmija fl-Artikolu 1 tkun soġġetta għal miżuri ta’ kontroll u pieni kriminali, kif previst fil-leġiżlazzjoni tagħhom, b'mod konformi mal-obbligi tagħhom skont il-Konvenzjoni Unika tan-Nazzjonijiet Uniti tal-1961 dwar id-Drogi Narkotiċi kif emendata bil-Protokoll tal-1972.
            
            
               Artikolu 3
            
            
               Din id-Deċiżjoni għandha tidħol fis-seħħ fil-jum ta' wara dak tal-pubblikazzjoni tagħha f’ Il-Ġurnal Uffiċjali tal-Unjoni Ewropea.
            
            
            
            
               Din id-Deċiżjoni għandha tapplika b'konformità mat-Trattati.
            
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 127, 20.5.2005, p. 32.
               
               
                  
                     (2)
                  
                        L-akriloilfentanil ġiet suġġetta għal miżuri ta’ kontroll mid-Deċiżjoni ta' Implimentazzjoni tal-Kunsill (UE) 2017/1774 tal-25 ta' Settembru 2017 li tissoġġetta l-N-(1-fenetilpiperidin-4-il)-N-fenilakrilammid (akriloilfentanil) għal miżuri ta' kontroll, ĠU L 251, 29.9.2017, p. 21.
               
               
                  
                     (3)
                  
                        Il-furanilfentanil ġiet suġġetta għal miżuri ta’ kontroll mid-Deċiżjoni ta' Implimentazzjoni tal-Kunsill (UE) 2017/2170 tal-15 ta' Novembru 2017 li tissoġġetta l- N-fenil-N-[1-2-fenilethil)-piperidin-4-il]furan-2-karbossamid (furanilfentanil) għal miżuri ta' kontroll, ĠU L 306, 22.11.2017, p. 19.
               
               
                  
                     (4)
                  
                        ĠU L 127, 20.5.2005, p. 32.
               
               
                  
                     (5)
                  
                        ĠU C , , p. .
               
               
                  
                     (6)
                  
                        Id-Deċiżjoni ta' Implimentazzjoni tal-Kunsill (UE) 2017/1774 tal-25 ta' Settembru 2017 li tissoġġetta l-N-(1-fenetilpiperidin-4-il)-N-fenilakrilammid (akriloilfentanil) għal miżuri ta' kontroll ĠU L 251, 29.9.2017, p. 21.
               
               
                  
                     (7)
                  
                        Id-Deċiżjoni ta' Implimentazzjoni tal-Kunsill (UE) 2017/2170 tal-15 ta' Novembru 2017 li tissoġġetta l-N-fenil-N-[1-2-feniletil)-piperidin-4-il]furan-2-karbossamid (furanilfentanil) għal miżuri ta' kontroll, ĠU L 306, 22.11.2017, p. 19.